Svjetski dan socijalnog rada

Drage kolege, dragi socijalni radnici,

u uobičajenim okolnostima u ovom tjednu bismo slavili Svjetski dan socijalnog rada, okupljali se, razmjenjivali ideje i bodrili za nove izazove. Naša struka protekle je godine gotovo iz dana u dan bila pred novim udarima, no unatoč svima njima socijalni radnici postojano su brinuli o potrebama i pravima naših najugroženijih građana.

Danas smo suočeni s nekim sasvim novim izazovom, pandemijom koronavirusa koja duboko mijenja svakodnevicu svih građana i upućuje nas da držimo socijalnu distancu i da prvenstveno brinemo o sebi i najbližima.

Međutim, socijalni radnici koji rade u zdravstvenim ustanovama, domovima, centrima za socijalnu skrb,zatvorskom sustavu ili su uključeni u pružanje socijalnih usluga bez kojih bi svakodnevica naših korisnika bila duboko narušena, znaju da njihovi korisnici nemaju alternativu te da se njihov posao ne može obavljati s daljine. Naša etika, savjest te osobni i profesionalni integritet nas pozivaju na preuzimanje iznimno značajne društvene odgovornosti svjesni da time preuzimamo određene rizike kako bismo pomogli onima kojima je to najpotrebnije.

Oduvijek smo radili u tišini, samozatajno i rijetko kada je prepoznat naš doprinos u ovakvim vrlo teškim trenucima. Tako je bilo u vrijeme Domovinskog rata tako je i danas! Zbog toga vam svima iskazujem duboku zahvalnost i ponos uz nadu da ćemo se što prije moći okupiti onako kako smo to činili svih ovih godina!

Brinite o sebi, brinite o svojim najbližima i brinite jedni za druge!

Čuvajmo se!

mr.sc. Antun Ilijaš, diplomirani socijalni radnik  
predsjednik Hrvatske komore socijalnih radnika